Document ID: 32011D0899

DEĊIŻJONI TA’ IMPLIMENTAZZJONI TAL-KUMMISSJONI
tal-21 ta’ Diċembru 2011
li temenda d-Deċiżjoni 2009/861/KE dwar miżuri tranżitorji skont ir-Regolament (KE) Nru 853/2004 tal-Parlament Ewropew u tal-Kunsill fir-rigward tal-ipproċessar ta’ ħalib nej mhux konformi f’ċerti stabbilimenti tal-ipproċessar tal-ħalib fil-Bulgarija
(notifikata bid-dokument numru C(2011) 9568)
(Test b’relevanza għaż-ŻEE)
(2011/899/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistabbilixxi ċerti regoli speċifiċi ta’ iġjene għall-ikel li joriġina mill-annimali (1), u b’mod partikolari l-Artikolu 9 tiegħu,
Billi:
(1)
Ir-Regolament (KE) Nru 853/2004 jistipula regoli speċifiċi dwar l-iġjene tal-ikel li joriġina mill-annimali għall-operaturi tan-negozju tal-ikel. Dawn ir-regoli jinkludu ħtiġijiet tal-iġjene għall-ħalib nej u għall-prodotti tal-ħalib.
(2)
Id-Deċiżjoni tal-Kummissjoni 2009/861/KE (2) tistipula ċerti derogi mill-ħtiġijiet stabbiliti fis-subkapitoli II u III tal-Kapitolu I tat-Taqsima IX tal-Anness III għar-Regolament (KE) Nru 853/2004 għall-istabbilimenti tal-ipproċessar tal-ħalib fil-Bulgarija elenkati f’dik id-Deċiżjoni. Dik id-Deċiżjoni tapplika sal-31 ta’ Diċembru 2011.
(3)
Skont dan, ċerti stabbilimenti tal-ipproċessar tal-ħalib elenkati fl-Anness I għad-Deċiżjoni 2009/861/KE jistgħu, permezz ta’ deroga mid-dispożizzjonijiet relevanti tar-Regolament (KE) Nru 853/2004, jipproċessaw ħalib konformi jew mhux konformi sakemm l-ipproċessar tal-ħalib konformi jew mhux konformi isir fuq linji tal-produzzjoni separati. Barra minn hekk, ċerti stabbilimenti tal-ipproċessar tal-ħalib elenkati fl-Anness II għal dik id-Deċiżjoni jistgħu jipproċessaw ħalib mhux konformi mingħajr linji tal-produzzjoni separati.
(4)
Il-Bulgarija infurmat lill-Kummissjoni li, sa mid-dħul fis-seħħ tad-Deċiżjoni 2009/861/KE, żdied konsiderevolment il-proporzjon tal-ħalib nej li hu konformi mar-rekwiżiti tar-Regolament (KE) Nru 853/2004, li jitwassal fl-istabbilimenti tal-ipproċessar tal-ħalib f’dak l-Istat Membru. Il-Bulgarija stabbilixxiet ukoll pjan ta’ azzjoni bil-għan li tkopri l-katina kollha tal-produzzjoni tal-ħalib f’dak l-Istat Membru, li jiżgura konformità mar-regoli tal-UE.
(5)
Madanakollu, skont ir-rapport ippreżentat mill-Bulgarija abbażi tal-Artikolu 5 tad-Deċiżjoni 2009/861/KE u tal-informazzjoni provduta mill-Awtoritajiet Bulgari matul il-Kumitat Permanenti tal-Katina Alimentari u s-Saħħa tal-Annimali tas-17 ta’ Ottubru 2011, is-sitwazzjoni tas-settur tal-ħalib fil-Bulgarija għadha xorta mhix konformi mar-rekwiżiti stabbiliti fir-Regolament (KE) Nru 853/2004.
(6)
Meqjusa s-sitwazzjoni attwali, u biex ikun evitat li jixxekklu l-isforzi tal-Awtoritajiet Bulgari, hu xieraq li tkun estiża l-applikazzjoni tal-miżuri stabbilita fid-Deċiżjoni 2009/861/KE.
(7)
Il-Bulgarija għandha tissokta bil-proċess ta’ konformità tal-ħalib nej ipproċessat fl-istabbilimenti elenkati fl-Annessi għad-Deċiżjoni 2009/861/KE mar-rekwiżiti stabbiliti fir-Regolament (KE) Nru 853/2004.
(8)
B’mod partikolari, il-Bulgarija għandha tissokta bil-monitoraġġ tas-sitwazzjoni u tippreżenta rapporti regolari lill-Kummissjoni dwar il-progress lejn konformità sħiħa ma’ dawk ir-rekwiżiti. Abbażi tal-konklużjonijiet ta’ dawk ir-rapporti, għandhom jittieħdu l-miżuri xierqa.
(9)
Id-Deċiżjoni 2009/861/KE għandha għalhekk tiġi emendata skont dan.
(10)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2009/861/KE hija emendata kif ġej:
(1)
fl-Artikolu 2, id-data “31 ta’ Diċembru 2011” tinbidel bi “31 ta’ Diċembru 2013”;
(2)
fl-Artikolu 3, id-data “31 ta’ Diċembru 2011” tinbidel bi “31 ta’ Diċembru 2013”;
(3)
L-Artikolu 5 jinbidel b’dan li ġej:
“Artikolu 5
1. Il-Bulgarija għandha tippreżenta rapporti annwali lill-Kummissjoni dwar il-progress li jkun sar biex dawn li ġejjin isiru konformi mar-Regolament (KE) Nru 853/2004:
(a)
l-istabbilimenti tal-produzzjoni li jipproduċu ħalib mhux konformi;
(b)
is-sistema għall-ġbir u l-ġarr ta’ ħalib mhux konformi.
L-ewwel rapport annwali għandu jiġi ppreżentat lill-Kummissjoni sa mhux aktar tard mill-31 ta’ Diċembru 2012, u t-tieni rapport annwali sa mhux aktar tard mill-31 ta’ Ottubru 2013.
Ir-rapporti għandhom jiġu ppreżentati fil-forma li tinsab fl-Anness III.
2. Il-Kummissjoni għandha tagħmel monitoraġġ mill-qrib tal-progress li jkun sar biex il-ħalib nej ipproċessat fl-istabbilimenti elenkati fl-Anness I u II isir konformi mar-rekwiżiti stabbiliti fir-Regolament (KE) Nru 853/2004.
Jekk, abbażi tar-rapporti ppreżentati mill-Bulgarija, il-Kummissjoni tikkonsidra li x’aktarx il-konformità mhux se tinkiseb sal-31 ta’ Diċembru 2013, hija għandha tipproponi l-miżuri xierqa sabiex tirrimedja s-sitwazzjoni.”;
(4)
fl-Artikolu 6, id-data “31 ta’ Diċembru 2011” tinbidel bi “31 ta’ Diċembru 2013”;
(5)
L-Annessi I u II jinbidlu bit-test fl-Anness għal din id-Deċiżjoni.
Artikolu 2
Din id-Deċiżjoni hi indirizzata lill-Istati Membri.
Magħmul fi Brussell, il-21 ta’ Diċembru 2011.

Labels: 0
18
17
15